
	PATVIRTINTA

	Kretingos rajono savivaldybės mero

	2025 m. gruodžio   d. potvarkiu Nr. V3-



LŪKESČIŲ RAŠTAS
UŽDARAJAI AKCINEI BENDROVEI KRETINGOS AUTOBUSŲ PARKUI

Vadovaudamasi Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašo, patvirtinto Lietuvos Respublikos Vyriausybės 2007 m. birželio 6 d. nutarimu Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašo patvirtinimo“, 8.1 papunkčiu, akcininkas – Kretingos rajono savivaldybė teikia UAB Kretingos autobusų parkui (toliau – Bendrovė) lūkesčių raštą, kuriame pateikiami Kretingos rajono savivaldybės (toliau – Savivaldybės) lūkesčiai dėl Bendrovės veiklos, krypčių, prioritetų ir tikslų.
Lūkesčiai formuluojami 4 metų laikotarpiui, tačiau pagal poreikį gali būti atnaujinami. Į Lūkesčių raštą turi būti atsižvelgiama rengiant ir atnaujinant Bendrovės strateginį veiklos planą.
Vadovaujantis Lietuvos Respublikos vietos savivaldos įstatymo 55 straipsnio 2 dalimi, savivaldybė gali pavesti viešųjų paslaugų teikimą jau įsteigtam viešųjų paslaugų teikėjui, kai teikiamos keleivių vežimo paslaugos.
Kretingos rajono savivaldybės taryba 2021 m. spalio 28 d. sprendimu Nr. T2-299 „Dėl vidaus sandorio sudarymo“ nusprendė pavesti Bendrovei vidaus sandorio pagrindu 10 (dešimties) metų laikotarpiui teikti keleivių vežimo vietinio miesto ir priemiesčio reguliaraus susisiekimo maršrutais paslaugas. Tarp Savivaldybės administracijos ir Bendrovės 2021 m. gruodžio 31 d. sudaryta Viešųjų paslaugų teikimo sutartis Nr. S1-1125.

Bendrovė ir jos veikla
Bendrovės pagrindinė veikla: keleivių pervežimas vietinio (miesto, priemiesčio) susisiekimo reguliariais maršrutais. Bendrovės veikla yra būtina Savivaldybei įgyvendinant savarankiškąją funkciją – keleivių vežimo vietiniais maršrutais organizavimą. Bendrovė yra savivaldybės teritorijoje veikiantis keleivių vežimo vietinio (miesto ir priemiestinio) reguliaraus susisiekimo maršrutais viešųjų paslaugų teikėjas. Bendrovės veikla reikalinga savivaldybės gyventojų poreikiams tenkinti, visų pirma užtikrinant socialinę viešojo transporto funkciją – būtinybę užtikrinti pakankamą susisiekimo lygį tarp miesto ir nuo miesto atitolusių teritorijų, tarp visuomenei strategiškai svarbių objektų (mokslo, sveikatos, prekybos ir kitų įstaigų).
Bendrovė vykdo ir kitas veiklas: autobusų su vairuotoju nuoma, autobusų stoties teikiamas paslaugas, reklaminių plotų nuoma ant autobusų, aikštelės ir remonto duobės nuoma ir pan.

Bendrovės veiklos prioritetai siejami su nuosekliai įgyvendinama misija ir vizija – tapti patikima, inovatyvia tvarių paslaugų teikimo partnere Kretingos rajonui, teikiančia kokybiškas ir saugias keleivių pervežimo autobusais paslaugas, kurios atitiktų Kretingos rajono visuomenės poreikius.

Finansiniai lūkesčiai – užtikrinti pagrindinės veiklos – keleivių vežimo – finansinį rezultatą ne didesnį, nei Savivaldybės tarybos patvirtintas Kompensacijų už lengvatinį keleivių vežimą ir vežėjų nuostolių maršrutuose mokėjimo dydis. Taip pat, per 2026 metus sumažinti keleivių vežimo vietinio reguliaraus susisiekimo maršrutuose autobuso 1 km ridos savikainą ≥5 proc. nuo vieno kilometro ridos vidurkio per 2025 metus. Kitose veiklose – dirbti nenuostolingai.

Nefinansiniai lūkesčiai
Bendrovė turi siekti būti tvaria, pažangia, modernia, efektyvia, aiškiomis vertybėmis savo veiklą grindžiančia, solidžiu ir stipriu įvaizdžiu bei patrauklaus darbdavio reputaciją išlaikančia ir darbuotojų gerovę užtikrinančia įmone. Bendrovė privalo vykdyti savo veiklą pagal aukščiausius antikorupcijos ir skaidrumo, valdysenos, etikos ir socialinės atsakomybės standartus, vadovautis gerąja tvaraus ir subalansuoto vystymosi praktika.
Plėtros lūkestis. 
Savivaldybė tikisi, kad Bendrovė: užtikrins valdomo turto atnaujinimą bei pastoviai tobulins paslaugų teikimo procesus ir technologijas; sieks, kad iki 2029 m. sausio 1 d. didžioji viešojo keleivių vežimo keliais transporto dalis būtų pritaikyta naudoti alternatyviuosius degalus ir šiam tikslui pasiekti maksimaliai pasinaudos Europos Sąjungos struktūrinių fondų lėšomis bei kitais galimais finansavimo šaltiniais; pasirinks tinkamus, racionalius, Bendrovei prieinamus energijos taupymo būdus ir priemones, skatinančias didesnį atsinaujinančių išteklių energijos panaudojimą; bendradarbiaus ir sieks prisijungti prie vieningos integruotos Klaipėdos regiono viešojo transporto sistemos.
Skaidrumo lūkestis. Bendrovė turi vadovautis Lietuvos Respublikos Vyriausybės patvirtinto Valstybės valdomų įmonių skaidrumo užtikrinimo gairių aprašo (toliau – Skaidrumo gairės) nuostatomis, Bendrovės interneto svetainėje turi būti atskleidžiama Skaidrumo gairėse nustatyta visa privaloma skelbti informacija. Bendrovės valdymo organai turi užtikrinti skaidrią Bendrovės veiklą bei racionalius ir ekonomiškai pagrįstus sprendimus. Bendrovėje viešieji pirkimai turi būti vykdomi laikantis Lietuvos Respublikos teisės aktų reikalavimų bei turi būti užtikrinama, kad priimant bet kokius sprendimus būtų užkertamas kelias viešųjų ir privačių interesų konfliktams.
Socialinės atsakomybės lūkestis. 
Vykdydama savo veiklą Bendrovė turi siekti taršos emisijos mažinimo, užtikrinti kuo aukštesnius EURO emisijos standartus atitinkančio, energiją efektyviai naudojančio, ekologiško transporto naudojimą. Bendrovė turi siekti ne tik kokybės bei ekologijos, bet ir mažesnio energinio poreikio, savo veikloje naudoti energinius išteklius tausojančią infrastruktūrą.
Bendrovė turi siekti būti socialiai atsakinga ir vykdyti žaliuosius pirkimus, užtikrinti socialiai atsakingų tiekėjų pasirinkimą.
Klientų aptarnavimo kokybės lūkestis. Bendrovės veikla turi būti pagrįsta klientų poreikių tenkinimu, užtikrinant kokybišką, saugų bei nenutrūkstamą paslaugų tiekimą.
Akcininkas tikisi, kad klientams aktuali informacija bus pateikiama aiškiai ir laiku, o Bendrovės infrastruktūra bei paslaugos bus pritaikyti individualių poreikių turintiems žmonėms.
[bookmark: _Hlk88494939]Bendrovė turi nuolat didinti Bendrovės patrauklumą ir klientų pasitikėjimo indeksą.
Inovatyvumo lūkestis siejamas su naujomis technologijomis ir klientų aptarnavimo el. būdu plėtra.
Efektyvumo lūkestis. Bendrovė turi siekti kuo geresnių veiklos rezultatų, skaidrios ir efektyvios veiklos, racionalaus investavimo. Bendrovė turi efektyviai valdyti patiriamas sąnaudas, atsakingai vykdyti išlaidų kontrolę, efektyviai ir racionaliai naudoti Bendrovės lėšas ir turtą, siekiant kuo daugiau panaudoti Europos Sąjungos / valstybės fondų lėšų Bendrovės funkcijų vykdymui. Investicijos vykdomos įvertinus jų ekonominę naudą bei grąžą. Bendrovė privalo nuolat vertinti efektyvumo rodiklius, juos lyginti bei ieškoti sprendimų ir priemonių jiems gerinti.
Lyderystės lūkestis siejamas su tikslu būti patikima, patrauklia, kuriančia socialinę pridėtinę vertę Bendrove Kretingos rajone.
[bookmark: part_4b2b38d755ee46b3a9855323964328e0]Darbuotojų įsitraukimo lūkestis yra siejamas su aiškia, motyvuojančia bei su darbo rezultatais susieta atlygio sistema ir darbuotojų pasitenkinimu, lojalumu ir aktyviu prisidėjimu prie Bendrovės tikslų įgyvendinimo. Darbuotojai turi aiškiai žinoti, ko iš jų tikimasi. Bendrovė turi diegti aiškiomis vertybėmis pagrįstą vidinę kultūrą, kurdama solidų ir stiprų įvaizdį, siekti patrauklaus darbdavio rajone reputacijos, darbuotojų gerovės, darbo kokybės tobulinimo. Darbuotojų įsitraukimas į darbą turi teigiamos įtakos darbuotojų darbo atlikimo kokybei, pasitenkinimui darbu ir lojalumui Bendrovei. 
Rizikos valdymo lūkestis. Vadovaujantis vidaus kontrolei taikomais reikalavimais, nustatytais Lietuvos Respublikos vidaus kontrolės ir vidaus audito įstatyme, Bendrovėje turi būti nustatyta ir įgyvendinama veiksminga vidaus kontrolės sistema, kuri padėtų užtikrinti jos veiklos teisėtumą, ekonomiškumą, efektyvumą, rezultatyvumą ir skaidrumą, strategijos ir veiklos planų įgyvendinimą, turto apsaugą, informacijos ir ataskaitų patikimumą bei išsamumą, sutartinių ir kitų įsipareigojimų tretiesiems asmenims laikymąsi ir visų su tuo susijusių rizikos veiksnių valdymą. 
Bendrovė turi tinkamai identifikuoti vidines bei išorines rizikas, parinkti jų valdymo būdus bei nusistatyti veikimo prioritetus. 
[bookmark: _Hlk142650000]Gerosios valdysenos lūkestis. 
Savivaldybė tikisi, kad Bendrovės vadovybė aiškiai supranta Bendrovės veiklos svarbą ir reikšmingumą viešajam interesui, turi veikti tinkamai, objektyviai, efektyviai ir ekonomiškai, vadovaujantis sąžiningumo, protingumo ir gerosios valdysenos principais, vykdyti savo pareigas pagal aukščiausius profesionalumo, moralės ir skaidrumo standartus, veikti Bendrovės ir Bendrovės akcininko (-ų) naudai, siekti Bendrovės įstatuose, Akcininko lūkesčių rašte bei kituose Bendrovės vidaus dokumentuose įtvirtintų Bendrovės veiklos tikslų, visais įmanomais būdais vengti viešųjų ir privačiųjų interesų konflikto.
Bendrovės vadovas turi užtikrinti kokybišką metinės veiklos ataskaitos parengimą, atitinkantį buhalterinę apskaitą ir finansinę atskaitomybę reglamentuojančių teisės aktų reikalavimus, Skaidrumo gairių nuostatas bei atsižvelgiant į gerosios valdysenos rekomendacijas. 

NEFINANSINIŲ LŪKESČIŲ VERTINIMO RODIKLIAI
	Eil. Nr.
	Siektini veiklos rodikliai
	Matavimo vienetas 
	Siektinos rodiklių reikšmės

	
	
	
	2026 m.
	2027 m.
	2028 m.
	2029 m. 

	1.
	Maršrutų aptarnavimui Bendrovėje naudojamų autobusų (su ne žemesnės nei EURO-5 ir EURO-6 klasės varikliais), dalis
	Proc.
	≥55
	≥55
	≥57
	≥57

	2.
	Maršrutams aptarnauti naudojama autobusų su 0 teršalų emisija skaičius
	Vnt.
	10
	10
	11
	11

	3.
	Vidutinis autobusų amžius
	Metai
	13,9
	14,9
	15,2
	16,2

	4.
	Maršrutų aptarnavimui Bendrovėje naudojamų autobusų, pritaikytų neįgaliesiems ir riboto judumo asmenims, dalis
	Proc.
	≥86
	≥86
	≥86
	≥86



Papildomos užduotys
	Eil. Nr.
	Užduotis
	Įvykdymo terminas

	1.
	Atlikus esamo viešo transporto maršrutų tinklo ir keleivių srautų analizę, sudaryti maršrutus taip, kad tenkintų Kretingos rajono gyventojų poreikius
	Iki 2026-06-30

	2.
	Patobulinti veiklą ir ištaisyti trūkumus pagal Kontrolės ir audito tarnybos išankstinio tyrimo ataskaitą „Kompensacijos už lengvatinį keleivių vežimą ir vežėjų nuostolių maršrutuose mokėjimas 2024 metais“
	Iki 2026-12-31



Atskaitomybės poreikiai
Bendrovės vadovas turėtų reguliariai palaikyti kontaktus su Savivaldybe, periodiškai pristatyti atnaujintą Bendrovės strategiją, laiku bei išsamiai informuoti apie savo veiklą, vykdomus svarbiausius projektus, informaciją apie veiklos rezultatus.
Savivaldybė tikisi, kad vadovaujantis protingumo principu ir gerosios valdysenos praktika, Bendrovės vadovas iš anksto informuos apie:
· potencialius teisminius ginčus,
· galimas situacijas, kai Bendrovės valdymo organų, darbuotojų ar kitų susijusių šalių asmeniniai interesai prieštarauja ar gali prieštarauti Bendrovės interesams;
· esminius pokyčius Bendrovės veikloje;
· esamą ar numatomą didesnio masto darbuotojų kaitą ar atleidimą;
· planuojamus stambius įsigijimus, pardavimus ar kitus sandorius;
· galimą žalą visuomenei ar aplinkai;
· bet kokius korupcijos ar politinės įtakos atvejus;
· kitas rizikas, keliančias arba galinčias sukelti grėsmę, Bendrovės veiklai ar reputacijai.

Lūkesčių rašte nustatyti nefinansiniai ir finansiniai lūkesčiai turi tapti integralia Bendrovės strateginio veiklos plano dalimi.
Lūkesčių įgyvendinimas, pasiektų tikslų atitiktis Bendrovei nustatytiems tikslams vertinama Kretingos rajono savivaldybės tarybos ir mero nustatyta tvarka. 
______________________
